REGULAMENTUL (CE) NR. 698/2009 AL COMISIEI
din 31 iulie 2009
de derogare, pentru programele de informare și de promovare pentru lapte și produse lactate care vizează piața internă, de la Regulamentul (CE) nr. 501/2008 de stabilire a normelor de aplicare a Regulamentului (CE) nr. 3/2008 al Consiliului privind acțiunile de informare și promovare pentru produsele agricole pe piața internă și în țările terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3/2008 al Consiliului din 17 decembrie 2007 privind acțiunile de informare și promovare pentru produsele agricole pe piața internă și în țările terțe (1), în special articolul 5 alineatul (1) și articolul 15,
întrucât:
(1)
Articolul 3 alineatul (1) litera (c) din Regulamentul (CE) nr. 3/2008 prevede că sectoarele sau produsele care pot face obiectul acțiunilor de informare și de promovare finanțate integral sau parțial din bugetul comunitar sunt determinate ținând seama, în special, de necesitatea de a reacționa la probleme specifice sau conjuncturale într-un sector anume.
(2)
Sectorul laptelui și produselor lactate traversează în prezent o perioadă extrem de dificilă din punct de vedere economic, care ar putea pune în pericol supraviețuirea economică a unui număr ridicat de exploatații.
(3)
În acest context, este oportun să se ofere organizațiilor profesionale din sectorul laptelui și produselor lactate posibilitatea de a beneficia de o cofinanțare comunitară în temeiul Regulamentului (CE) nr. 3/2008 și de a prezenta, în acest scop, în cursul săptămânilor următoare, programe de informare și de promovare autorităților naționale competente, în vederea selecționării lor și, dacă este cazul, a adoptării lor de către Comisie înainte de sfârșitul anului în curs, derogând astfel de la ritmul anual al adoptării programelor și de la calendarul uzual stabilit la articolele 8 și 11 din Regulamentul (CE) nr. 501/2008 al Comisiei (2).
(4)
Prin urmare, este oportun să se prevadă o derogare, pentru programele de informare și de promovare pentru lapte și produse lactate care vizează piața internă, pentru anul 2009, de la dispozițiile articolului 11 alineatele (1) și (3) din Regulamentul (CE) nr. 501/2008.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Fără a aduce atingere calendarului anual uzual prevăzut de Regulamentul (CE) nr. 501/2008, pentru programele de informare și de promovare pentru lapte și produse lactate care vizează piața internă prezentate statelor membre de organizațiile profesionale ale respectivului sector până la 15 octombrie 2009, se aplică următoarele derogări de la calendarul în cauză:
(a)
prin derogare de la articolul 11 alineatul (1) primul paragraf, statele membre transmit Comisiei lista provizorie a programelor selecționate cel târziu la 31 octombrie;
(b)
prin derogare de la articolul 11 alineatul (3) paragraful al doilea, Comisia decide, cel târziu la 15 decembrie, care sunt programele pe care le poate cofinanța.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 iulie 2009.